Zdôvodnenie návrhu na zvýšenie obstarávacej ceny stavby „Rekonštrukcia budov  Jiskrových kasární v Košiciach“  pre sídlo Ústavného súdu Slovenskej republiky 

	Zvýšenie rozpočtových prostriedkov o 71,4 mil. Sk predstavuje náklady, ktoré neboli zohľadnené v „Investičnom zámere“ a  sú nevyhnutné pre dokončenie rekonštrukcie. Ide o náklady vyplývajúce z požiadavky riešenia okien, dverí a  podláh na základe rozhodnutia Krajského pamiatkového úradu Košice k architektonickej štúdii o  povinnosti zabezpečiť archívnu časť pamiatkového výskumu architektonicko-historického, z nutnosti riešenia bezbariériových vstupov a výťahov,  z riešenia objektovej a fyzickej bezpečnosti v  súlade s  požiadavkami Úradu pre ochranu ústavných činiteľov a diplomatických misií Ministerstva vnútra Slovenskej republiky, z riešenia interiéru a vzduchotechniky pojednávacej miestnosti a  priľahlých priestorov, z  riešenia štrukturovanej kabeláže pre výpočtovú a telekomunikačnú techniku, z riešenia elektrickej požiarnej signalizácie a  elektrickej zabezpečovacej signalizácie, z úprav nádvoria a riešenia statickej dopravy, z  úprav cien oproti obdobiu spracovania „Investičného zámeru“ a  zo zmeny sadzby DPH od 1. januára 2004.

	Vykonanie previerky priemyselnej bezpečnosti právnickej osoby Národným bezpečnostným úradom ovplyvnilo termín uzavretia zmluvy s budúcim zhotoviteľom stavby, termín začatia stavby a čerpanie finančných prostriedkov v roku 2003, preto Ústavný súd Slovenskej republiky v októbri 2003 požiadal o poskytnutie výnimky z časového použitia prostriedkov a po posúdení dôvodov uvedených v našej žiadosti bol  daný    Ministerstvom  financií  Slovenskej  republiky  súhlas  na   použitie prostriedkov určených na programy z  roku 2003 v  roku 2004, konkrétne individuálnych výdavkov na rekonštrukciu vo výške 115,2 mil.  Sk. 

Vzhľadom na možnosti financovania a  v  záujme plynulého postupu rekonštrukčných prác bola stavba rozdelená na etapy. Na dokončenie rekonštrukcie  chýba vyčíslených 71,4 mil. Sk.